༄༅། །མདོ་སྔགས་ཆོས་བརྒྱུད་ཀྱི་བླ་རབས་བཤད་པ་དངོས་གྲུབ་འབྱུང་གནས་བཞུགས།
ན་མོ་མཉྫུ་གྷོ་ཥཱ་སུ་མ་ཏི་ཀཱིརྟི་ཡམཐའ་ཡས་ལེགས་ཚོགས་ཚོགས་གཉིས་ལས་འཁྲུངས་མཚན་དཔེའི་གཟི་འོད་འབར་བའི་སྐུ། །དྲུག་ཅུའི་ཚངས་དབྱངས་དབྱངས་ཀྱི་དཀྱིལ་འཁོར་ཆོས་ཕུང་བརྒྱད་ཁྲི་སྒྲོགས་པའི་གསུང་། །མ་ལུས་ཆོས་ཀུན་ཀུན་ནས་བསྒྲིབས་མེད་ཆགས་ཐོགས་མི་མངའ་མཁྱེན་པའི་ཐུགས། ། ལྷར་བཅས་འགྲོ་འདྲེན་འདྲེན་མཆོག་ཤཱཀྱའི་རྒྱལ་པོའི་ཞབས་ལ་གུས་ཕྱག་འཚལ། །གོན་དེའི་མདོ་སྔགས་དམ་ཆོས་མ་ལུས་པ། །ལེགས་པར་བཟུང་ནས་འགྲོ་རྣམས་སྨིན་གྲོལ་ལ། །འགོད་མཛད་རྒྱལ་ཚབ་འཇམ་དབྱངས་གསང་བདག་སོགས། །བྱང་སེམས་ཉན་རང་འཕགས་ཚོགས་བཅས་ལ་འདུད། །འདུལ་བ་མངོན་པ་དབུ་ཕར་གཞུང་རྣམས་དང་། །གསང་སྔགས་རྒྱུད་སྡེ་རྣམ་བཞིའི་དགོངས་འགྲེལ་ཞིང་། །ཉམས་སུ་ལེན་མཛད་ཤིང་རྟ་ཆེ་གཉིས་སོགས། ། འཕགས་བོད་པཎ་གྲུབ་རིམ་པར་བྱོན་རྣམས་བསྔགས། །དེ་ལྟར་མཆོད་པར་བརྗོད་པ་མདོ་ཙམ་དུ་སྔོན་དུ་བཏང་ནས་མདོ་སྔགས་ཀྱི་ཆོས་བརྒྱུད་འཛིན་པའི་བཤེས་གཉེན་གྱི་རིམ་པ་ཇི་ལྟར་བྱོན་པའི་ཚུལ་མཚོན་ཙམ་ཞིག་བརྗོད་པར་བྱ་སྟེ། ལོ་རྒྱུས་བཅས་རྒྱས་པར་བཤད་ན་ནི་པུསྟ་ཀ་ཆེན་པོར་འགྱུར་བའི་ཕྱིར་རོ། །དེ་ལ་འདུལ་བའི་བརྒྱུད་རིམ། མངོན་པ་གོང་འོག་གི་བརྒྱུད་རིམ། དབུ་ཕར་གྱི་བརྒྱུད་རིམ། གསང་སྔགས་ཀྱི་བརྒྱུད་རིམ་དང་བཞི། དང་པོ་ནི། བཅོམ་ལྡན་འདས་ཀྱིས་འདུལ་བའི་གཞུང་མང་དུ་གསུངས་ཤིང་ཉན་ཐོས་ཆེན་པོ་རྣམས་ཀྱིས་འཆད་ཉན་དང་ཉམས་ལེན་གྱིས་བཟུང་ལ། འོན་ཀྱང་འདུལ་བའི་བསྟན་པ་ཡོངས་རྫོགས་ནི་འཕགས་པ་ཉེ་བར་འཁོར་ལ་གཏད་དོ། །རྗེས་སུ་རྩ་བའི་སྡེ་པ་བཞིར་གྱེས་པའི་ཚེ་ཉན་ཐོས་མང་པོས་འཕགས་པ་སྒྲ་གཅན་འཛིན་དང་འོད་སྲུང་ཆེན་པོ་སོགས་བཞིའི་རྗེས་སུ་འབྲངས་ནས་འདུལ་བའི་བསྟན་པ་སྤེལ། མདོར་ན་འཕགས་ཡུལ་དུ་ནི་ཉེ་བར་འཁོར་དང་ཤཱ་རིའི་བུ་དང་འོད་སྲུང་དང་ཀུན་དགའ་བོ་སོགས་བསྟན་པའི་གཏད་རབས་བདུན་དང་། ཕྱིས་འཕགས་པ་ཀླུ་སྒྲུབ་ཡབ་སྲས་རྣམས་དང་། ཐོགས་མེད་སྐུ་མཆེད་སོགས་དང་ཁྱད་པར་དུ་སློབ་དཔོན་ཡོན་ཏན་འོད་དང་ཤཱཀྱ་འོད་དང་ཆོས་ཀྱི་བཤེས་གཉེན་སོགས་ཀྱིས་འདུལ་བའི་བསྟན་པ་སྤེལ་ལོ། །བོད་ཀྱི་ཡུལ་དུ་ནི་སྔོན་རྒྱལ་པོ་ཁྲི་སྲོང་ལྡེ་བཙན་གྱི་དུས་སུ་རྒྱ་གར་གྱི་པཎ་གྲུབ་མང་པོ་དང་། ཁྱད་པར་མཁན་པོ་བྷོ་དྷི་སཏྭ་སྤྱན་དྲངས་ནས་བཻ་རོ་ཙ་ན་དང་ནམ་མཁའི་སྙིང་པོ་སོགས་སད་མི་མི་དྲུག་བདུན་རབ་ཏུ་བྱུང་ནས་འདུལ་བའི་བསྟན་པའི་གཞི་བཙུགས། ཕྱིས་རྒྱལ་པོ་གླང་དར་གྱིས་བསྟན་པ་ལ་གནོད་པ་བྱས་པའི་རྐྱེན་གྱིས་དབུས་སུ་སྡོམ་པ་ལེན་པའི་རྒྱུན་ཆད་ཀྱང་། མདོ་སྨད་དུ་བླ་ཆེན་དགོངས་པ་རབ་གསལ་སོགས་ཀྱིས་འདུལ་བའི་སྡོམ་རྒྱུན་བཟུང་ནས་འགའ་ཞིག་ལ་སྤེལ། དེའི་སྐད་ཆ་དབུས་སུ་བྱུང་བ་ལ་བརྟེན་ནས་དབུས་གཙང་ཕྱོགས་ནས་བསྙེན་རྫོགས་ཀྱི་ཆེད་དུ་ཀླུ་མེས་སོགས་འགའ་ཞིག་བརྫངས་ཏེ་བསྙན་པར་རྫོགས་ནས་སླར་འོངས། དེ་ནས་རིམ་པར་བརྒྱུད་པ་ལ་འདུལ་བ་སྨད་ལུགས་པའི་བརྒྱུད་པར་གྲགས། ཡང་མངའ་བདག་ཡེ་ཤེས་འོད་ཀྱིས་རྒྱ་གར་ཤར་ཕྱོགས་ཀྱི་པཎྜི་ཏ་དྷརྨཱཿཔཱ་ལ་མངའ་རིས་སུ་སྤྱན་དྲངས་ནས་མང་པོ་ཞིག་བསྙེན་པར་རྫོགས་ནས་འདུལ་བའི་ལག་ལེན་བཙུགས་པའི་བསླབ་རྒྱུན་འཛིན་པ་རྣམས་ལ་འདུལ་བ་སྟོད་ལུགས་པའི་བརྒྱུད་པར་གྲགས། ཡང་ཁྲོ་ཕུ་ལོ་ཙྪ་བས་ཁ་ཆེ་པཎ་ཆེན་བོད་དུ་གདན་དྲངས་ནས་ས་སྐྱ་པཎ་ཆེན་སོགས་མང་པོ་ཞིག་བསྙེན་པར་རྫོགས་པས་དེའི་བརྒྱུད་པ་ལ་པཎ་ཆེན་བརྒྱུད་པར་གྲགས་ཤིང་། རྗེ་རིན་པོ་ཆེས་ཀྱང་བརྒྱུད་པ་འདི་ལས་བསྙེན་རྫོགས་བཞེས་ལ། ད་ལྟ་གཙང་ཕྱོགས་ཀྱི་སྡོམ་རྒྱུན་ལ་པཎ་ཆེན་བརྒྱུད་པ་དར་ཆེ་བར་སེམས། དེས་ན་འདུལ་བའི་སྡོམ་རྒྱུན་བྱོན་ལུགས་ལ་རྒྱས་བསྡུས་མི་འདྲ་བ་མང་དུ་སྣང་ཡང་། རྗེའི་གསན་ཡིག་ལས། འདུལ་བའི་བཤད་རྒྱུད་ནི། བཅོམ་ལྡན་འདས། ཉེ་བར་འཁོར། དེས་ཀུན་དགའ་བོ། ཉེར་སྦས། དྷི་དྷི་ཀ ནག་པོ། ལེགས་མཐོང་། ཕྱིར་མི་འོང་བློས་མི་འབེབས། འདུས་བཟང་། དབྱིག་གཉེན། སློབ་དཔོན་ཡོན་ཏན་འོད། ཤཱཀྱ་འོད། དགྲ་བཅོམ་སེངྒེའི་གདོང་པ་ཅན། དེས་དཱ་ན་ཤཱི་ལ་དང་ཛི་ན་མི་ཏྲ་གཉིས་ལ། དེས་ཤཱཀྱ་སེངྒེ། སྐྱོགས་འདུལ་འཛིན། རྫུས་རྡོ་རྗེ་རྒྱལ་མཚན། རྫུས་ཀྱིས་ཀླུ་མེས་ལའང་གསན་ཏེ་ཡས་དར་མས་དར་གཉིས་སུ་བྱས་པའོ། །ཞེས་སོགས་དང་། ལུང་རིགས་གཏེར་མཛོད་དུ་ཛི་ན་མི་ཏྲའི་རྗེས་སུ་ལྕོག་རོ་ཀླུའི་རྒྱལ་མཚན། གཙང་རབ་གསལ། གཡོ་དགེ་འབྱུང་། བླ་ཆེན་དགོངས་པ་རབ་གསལ། གཟུ་སྟོན་རྡོ་རྗེ་རྒྱལ་མཚན། སྣེ་པོ་གྲགས་པ་རྒྱལ་མཚན། སོག་སྟོན་ཚུལ་ཁྲིམས་བླ་མ། རྒྱ་འདུལ་བ་འཛིན་པ་དབང་ཕྱུག་ཚུལ་ཁྲིམས། རྨ་ཚོ་བྱང་ཆུབ་རྡོ་རྗེ། སྐྱིད་ཤོད་པ་ཚུལ་ཁྲིམས་འཕགས། འདར་ཚུལ་ཁྲིམས་རྒྱལ་པོ། ཉི་སྟེང་བ་ཚུལ་ཁྲིམས་གྲགས། འདུལ་འཛིན་བློ་གྲོས་གྲགས། ནེལ་པ་པཎ་ཆེན། འདུལ་འཛིན་རྒྱལ་མཚན་དཔལ། སློབ་དཔོན་རིན་ཆེན་བྱང་ཆུབ། དམར་སྟོན་དཔལ་ལྡན་རིན་ཆེན། དམར་སྟོན་རྒྱ་མཚོ་རིན་ཆེན། ཐམས་ཅད་མཁྱེན་པ་སངས་རྒྱས་འཕེལ་ཞེས་བཤད་དེ་སྨད་བརྒྱུད་པའི་དབང་དུ་མཛད་དོ། །སྟོད་བརྒྱུད་པ་ལ་ཛི་ན་མི་ཏྲ་ཡན་སྔར་ལྟར་ལ། དེ་ནས་དྷརྨཱཿཕ་ལ། པཎྜི་ཏ་ཤཱཀྱ་སེ་ན། ཀླུབས་ལོཙྪ། སྒྱོགས་འདུལ་འཛིན། གཟུ་རྡོ་རྗེ་རྒྱལ་མཚན། ཚུལ་ཁྲིམས་བྱང་ཆུབ། ཚུལ་ཁྲིམས་གནས། གྲགས་པ་རྒྱལ་མཚན། ཤེས་རབ་འོད་ཟེར། ཚུལ་ཁྲིམས་བླ་མ། རིན་ཆེན་བླ་མ། ཡེ་ཤེས་བླ་མ། རྒྱ་འདུལ། རྨ་ཚོ། བྱ་འདུལ། ཚུལ་ཁྲིམས་འཕགས། ཤ་མི། རྩིབས་འདུལ་བ་འཛིན་པ་སོགས་སོ། ། པཎ་ཆེན་བརྒྱུད་པ་ལ་རྣམ་གྲངས་མང་ཡང་། སངས་རྒྱས། ཤཱ་རིའི་བུ། སྲས་སྒྲ་གཅན་འཛིན། བྲམ་ཟེ་སྒྲ་གཅན་འཛིན། ཀླུ་སྒྲུབ། ཡོན་ཏན་བཤེས་གཉེན། རིན་ཆེན་བཤེས་གཉེན། ཆོས་བཟང་པོ། གུ་ཎ་པ་ཏི། ཆོས་ཀྱི་ཕྲེང་བ། འབྱུང་གནས་སྦས་པ། པཎ་ཆེན་ཤཱཀྱ་ཤྲི། ས་སྐྱ་པཎ་ཆེན། འོད་ཟེར་རྒྱལ་མཚན། གྲགས་པ་རྒྱལ་མཚན། གཟུངས་དཔལ། དགེ་ལེགས་དཔལ་བཟང་། ཨཱ་ནནྡ། ཆོས་རིན་ཆེན། ཆོས་རྒྱ་མཚོ། ཆོས་རྒྱལ་དཔལ་འབྱོར། ནམ་མཁའ་རྒྱལ་མཚན། ནམ་མཁའ་དབང་ཕྱུགསངས་རྒྱས་འོད་ཟེར། ཀླུ་སྒྲུབ་རྒྱ་མཚོ། འཇམ་དབྱངས་དགའ་བའི་བཤེས་གཉེན། གྲགས་པ་རྣམ་རྒྱལ། བསོད་ནམས་བཀྲ་ཤིས། བསོད་ནམས་མཆོག་གྲུབ་སོགས་སོ། །རྗེའི་གསན་ཡིག་ཏུ། ཤཱཀྱ་ཤྲིའི་རྗེས་སུ། རྡོ་རྗེ་དཔལ། མཁན་པོ་ཆོས་རྗེ། བསོད་ནམས་དཔལ། ཤེས་རབ་མགོན་པོ། ཚུལ་ཁྲིམས་རིན་ཆེན། དེས་རྗེ་ལ་གནང་བར་བཤད་དེ་བརྒྱུད་ཚུལ་གཅིག་གོ །རྒྱལ་དབང་ལྔ་པ་ཆེན་པོའི་ལས་ཆོག་ཏུ་གངས་ཅན་ལྗོངས་འདིའི་སྡོམ་རྒྱུན་སྔ་ཕྱི་མཐའ་དག་ཤིང་རྟ་ཆེན་པོ་ཀླུ་སྒྲུབ་འདི་ཉིད་ལས་བརྒྱུད་ཅེས་བཤད་དོ། །གཉིས་པ་མངོན་པ་གོང་འོག་གཉིས་ཀྱི་བརྒྱུད་པ་ནི། སངས་རྒྱས་ཀྱིས་མངོན་པའི་གཞུང་ཐོར་བུ་ཐོར་བུར་གསུངས་པ་རྣམས་ལ་ཤཱ་རིའི་བུ་སོགས་དགྲ་བཅོམ་པ་བདུན་གྱིས་དོན་བསྡུས་པའི་བསྟན་བཅོས་མཛད་པ་ལ་མངོན་པ་སྡེ་བདུན་དུ་གྲགས། དེས་ན་དགྲ་བཅོམ་པ་བདུན་པོ་དེ་རྣམས་མངོན་པའི་བླ་བརྒྱུད་ཡིན་ལ། མངོན་པ་སྤྱིའི་དབང་དུ་བྱས་ན་འོད་སྲུང་ཆེན་པོས་མངོན་པའི་གཞུང་བསྡུས་པ་ཡིན་ནོ། །ཕྱིས་སངས་རྒྱས་གཉིས་པ་དབྱིག་གཉེན་ཞབས་ཀྱིས་འདུས་བཟང་ལས་མངོན་པ་གསན་ནས་མངོན་པ་སྡེ་བདུན་གྱི་དོན་གཅེས་གཅེས་རྣམས་བསྡུས་པའི་ཆོས་མངོན་པ་མཛོད་ཅེས་བྱ་བའི་བསྟན་བཅོས་ཆེན་པོ་འདི་མཛད་དོ། །དེའི་སློབ་མ་ལ་མངོན་པའི་བརྒྱུད་འཛིན་མང་ཡང་གཙོ་བོ་ནི་བློ་བརྟན་ཞབས་ཡིན་ལ། འགྲེལ་པའི་བླ་བརྒྱུད་རྒྱ་གར་ན་གངས་སྤེལ་དང་རྒྱལ་པོ་སྲས་སོགས་མང་ཞིང་། བོད་དུ་ནི་མཛོད་ཀྱི་འཆད་ཉན་ཆེས་དར་བས་བླ་བརྒྱུད་ཀྱང་དེ་བཞིན་ནོ། །ཐོགས་མེད་ཞབས་ཀྱིས་ཐེག་པ་ཆེ་ཆུང་གཉིས་ཀའི་ཐུན་མོང་བའི་གནད་བསྡུས་པའི་མངོན་པ་ཀུན་ལས་བཏུས་པ་མཛད་དེ་མངོན་པ་གོང་མ་ཞེས་གྲགས་སོ། །བརྒྱུད་པ་ནི་ཐོགས་མེད། དབྱིག་གཉེན། ཕྱོགས་གླང་སོགས་སོ། ། རྗེའི་གསན་ཡིག་ཏུ། རིགས་པའི་མངོན་པའི་དབང་དུ་མཛད་དེ། སངས་རྒྱས། འཇམ་དབྱངས། ཆོས་སྐྱོབ། མ་ཝཾ་ག །དབྱིག་གཉེན། ཕྱོགས་གླང་། ཆོས་གྲགས། ལྷ་དབང་བློ། ཤཱཀྱ་བློ། ཤེས་རབ་འབྱུང་གནས། ཆོས་མཆོག །ཛ་མ་རི། དུལ་བའི་ལྷ། ཤངྐ་རཱ་ནནྟ། ཝཾ་གུ །ཤཱཀྱ་ཤྲཱི། ས་སྐྱ་བ། རིགས་པའི་སེང་གེ་ཞེས་བཤད་དེ་ཚད་མ་རིགས་པའི་བླ་བརྒྱུད་ཀྱང་ཡིན་ནོ། །ལུང་དང་རིགས་པའི་མངོན་པའི་བླ་བརྒྱུད་ཀྱི་ཁྱད་པར་གང་ཞེ་ན། དགྲ་བཅོམ་བདུན་དང་། ཆོས་སྐྱོབ། ཐོགས་མེད། དབྱིག་གཉེན། བློ་བརྟན། གངས་སྤེལ། རྒྱལ་པོ་སྲས་སོགས་ནི་ལུང་གི་མངོན་པའི་བླ་བརྒྱུད་དང་། འཇམ་དབྱངས། ཕྱོགས་གླང་། ཆོས་གྲགས། ལྷ་དབང་བློ། ཤཱཀྱ་བློ། ཤེར་འབྱུང་། ཆོས་མཆོག་སོགས་ནི་རིགས་པའི་མངོན་པའི་བླ་བརྒྱུད་དོ། །གལ་ཏེ་ལུང་གི་མངོན་པ་ནི་བཅོམ་ལྡན་འདས་ཀྱིས་གསུངས་ཤིང་དགྲ་བཅོམ་པ་རྣམས་ཀྱིས་བསྡུས་པ་ཡིན་ལ། རིགས་པའི་མངོན་པ་ནི་གང་ལས་བཤད་སྙམ་ན། དེ་ཡང་བཅོམ་ལྡན་འདས་ཀྱིས་གསུངས་པ་ཡིན་ཏེ། མདོ་དུ་མ་ལས་གང་སྐྱེས་པས་ཆོས་ཅན་དེ་འཇིག་པའི་ཆོས་ཅན་དུ་གསུངས་པ་སོགས་ཀྱིས་གཏན་ཚིགས་རིགས་པ་བསྟན་ཅིང་། དེ་ཅིའི་ཕྱིར་ཞེ་ན་ཞེས་པའི་ལན་དུ་དེའི་ཕྱིར་རོ་ཞེས་རྒྱུ་མཚན་བསྟན་པ་རྣམས་ཀྱིས་ཀྱང་གཏན་ཚིགས་བསྟན་པས་མཚོན་ཏེ་རྒྱལ་བའི་གསུང་རབ་རྣམས་ནི་གཏན་ཚིགས་རིགས་པ་བསྟན་པ་ཤིན་ཏུ་མང་ངོ་། །གསུམ་པ་དབུ་ཕར་གྱི་བརྒྱུད་རིམ་ནི། སྤྱིར་དབུ་ཕར་ཞེས་སོ་སོར་གྲགས་ཀྱང་དོན་ལ་དབུ་མ་ནི་ཕར་ཕྱིན་གྱི་ལྟ་བ་སྟོན་པའི་གཞུང་ཡིན་པས་ཕར་ཕྱིན་དུ་འདུས་སོ། །དེ་ཡང་ཕར་ཕྱིན་བརྒྱུད་པ་ལ་སྤྱོད་པའི་བརྒྱུད་པ་དང་། ལྟ་བའི་བརྒྱུད་པ་གཉིས་སུ་ངེས་ཤིང་། བརྒྱུད་པའི་གཞི་ནི་སངས་རྒྱས་ནས་ཡིན་ལ། སངས་རྒྱས་བཞུགས་པའི་དུས་སུ་ལྟ་སྤྱོད་ཀྱི་བརྒྱུད་པ་སོ་སོ་བ་མ་བྱུང་ཡང་། སངས་རྒྱས་ཀྱིས་བྱམས་པ་ལ་སྤྱོད་པའི་བརྒྱུད་འཛིན་གྱི་གཙོ་བོ་དང་། འཇམ་དབྱངས་ལ་ལྟ་བའི་བརྒྱུད་འཛིན་གྱི་གཙོ་བོར་དོན་གྱིས་བསྟན་ཅིང་། ཐོགས་མེད་དང་ཀླུ་སྒྲུབ་གཉིས་ཀྱི་ཆོས་བརྒྱུད་ཀྱང་དེ་གཉིས་ནས་བྱུང་སྟེ། བྱམས་པས་ཐོགས་མེད་ལ་སྤྱོད་པའི་ཕྱོགས་གཙོ་བོར་བཤད་ཅིང་། འཇམ་དབྱངས་ཀྱིས་ཀླུ་སྒྲུབ་ལ་ལྟ་བའི་ཕྱོགས་གཙོ་བོར་བཤད་པས་བརྒྱུད་པ་དེ་གཉིས་སོ་སོའི་ཐོག་མར་གྱུར་པའི་ཕྱིར་རོ། །བྱམས་པས་མདོ་སྡེའི་རྒྱན་ལས་སེམས་ཙམ་ལུགས་ཀྱི་ལྟ་བ་གཙོ་བོར་བཤད་ཀྱང་། མངོན་རྟོགས་རྒྱན་དང་རྒྱུད་བླ་མ་གཉིས་ལས་ནི་དབུ་མའི་ལྟ་བ་གཙོ་བོར་བཤད་པས་ལྟ་སྤྱོད་གཉིས་ཀའི་བརྒྱུད་པ་ཡང་ཡིན་ཏེ། མངོན་རྟོགས་རྒྱན་དང་མདོ་སྡེའི་རྒྱན་གཉིས་ལས་སྤྱོད་པའི་ཕྱོགས་གཙོ་བོར་བཤད་པའི་ཕྱིར་རོ། །འོན་ཀྱང་ཡུམ་རྒྱས་འབྲིང་བསྡུས་གསུམ་གསུངས་པའི་ཚེ་རབ་འབྱོར་གྱིས་བཤད་པ་དང་ཞུས་པ་མང་ལ། ཤཱ་རིའི་བུ། གང་པོ། བརྒྱ་བྱིན་དང་། བྱམས་པས་ཀྱང་ཞུས་ཤིང་གསུངས་པ་སྣང་ཡང་། འཇམ་དབྱངས་ཀྱིས་ཞུས་པ་མ་བྱུང་ངོ་། ། འཇམ་དབྱངས་ཀྱིས་ཤེར་ཕྱིན་བདུན་བརྒྱ་པའི་ནང་དུ་ལྟ་བའི་ཕྱོགས་མང་དུ་གསུངས་ཤིང་། དཀོན་བརྩེགས་དང་མདོ་མང་གི་གཞུང་མང་པོ་ན་ལྟ་བའི་ཕྱོགས་བཤད་པ་ཤིན་ཏུ་མང་ངོ་། །གལ་ཏེ་འཇམ་དབྱངས་ལྟ་བའི་བརྒྱུད་འཛིན་གྱི་ཐོག་མ་ཡིན་འདུག་ཅིང་། རྒྱས་འབྲིང་བསྡུས་གསུམ་ནི་ལྟ་བ་སྟོན་པའི་གཞུང་ཐམས་ཅད་ཀྱི་གཙོ་བོ་ཡིན་པས་རྒྱས་འབྲིང་བསྡུས་གསུམ་གསུངས་པའི་འཁོར་དུ་འཇམ་དབྱངས་འོང་དགོས་རྒྱུར་སྣང་ཡང་མ་བྱུང་བ་དེ་ཅི་ཞིག་སྙམ་ན། དོགས་པ་དེ་ནི་བདེན་ཡང་སྐྱོན་མེད་དེ། རྒྱས་འབྲིང་བསྡུས་གསུམ་གསུངས་པའི་འཁོར་གྱི་གཙོ་བོ་ལ་རབ་འབྱོར་བྱུང་ཞིང་། དེ་ཉིད་འཇམ་དབྱངས་ཀྱི་སྤྲུལ་པ་ཡིན་པས་སོ། ། རབ་འབྱོར་འཇམ་དབྱངས་ཀྱི་སྤྲུལ་པར་ཅི་ལྟར་ཤེས་ཞེ་ན། ཤེས་ཏེ། ཐུབ་དབང་ཞལ་པད་མའི་ཚིགས་བཅད་དང་པོས་རབ་འབྱོར་བསྟན་ཅིང་། གཉིས་པས་རིགས་ལྡན་གྲགས་པ་རབ་འབྱོར་གྱི་སྐྱེ་བརྒྱུད་དུ་བསྟན་ལ། རིགས་ལྡན་འཇམ་དཔལ་གྲགས་པ་ནི་འཇམ་དབྱངས་ཀྱི་སྤྲུལ་པ་དངོས་ཡིན་པར་ཚད་ལྡན་དུ་མས་བཤད་པ་ལས་ཤེས་པའི་ཕྱིར་རོ། །དེས་ན་བླ་བརྒྱུད་ནི། སངས་རྒྱས། བྱམས་པ། འཇམ་དབྱངས། ཀླུ་སྒྲུབ། ཐོགས་མེད། ཨཱརྱ་དེ་བ། དབྱིག་གཉེན། འཕགས་པ་གྲོལ་སྡེ། བཙུན་པ་གྲོལ་སྡེ། སེངྒེ་བཟང་པོ། སངས་རྒྱས་བསྐྱངས། ལེགས་ལྡན་འབྱེད། ཟླ་བ་གྲགས་པ། ཨ་ཝ་དྷཱུ་ཏཱི་པ། གསེར་གླིང་པ། ཇོ་བོ་ཆེན་པོ་སོགས་སོ། །དེ་ནི་མཚོན་པ་ཙམ་སྟེ། གཞན་ཡང་རྒྱས་བསྡུས་མི་འདྲ་བ་མང་ངོ་། །གཞན་ཡང་བྱམས་པ་ནས་བརྒྱུད་པ་དང་། འཇམ་དབྱངས་ནས་བརྒྱུད་པ་གཉིས་ཏེ། དང་པོ་ལ། སངས་རྒྱས། བྱམས་པ། ཐོགས་མེད། དབྱིག་གཉེན། འཕགས་པ་གྲོལ་སྡེ། བཙུན་པ་གྲོལ་སྡེ། མཆོག་སྡེ། དུལ་བའི་སྡེ། རྣམ་སྣང་མཛད། སེང་བཟང་། ཀུ་ས་ལི་ཆེ་ཆུང་གཉིས། གསེར་གླིང་པ་སོགས་དང་། གཉིས་པ་ལ། སངས་རྒྱས། འཇམ་དབྱངས། ཀླུ་སྒྲུབ། འཕགས་པ་ལྷ། སངས་རྒྱས་བསྐྱངས།